2.

Euroopa Parlamendi 24. aprilli 2007. aasta resolutsioon tähelepanekutega, mis on Euroopa Liidu 2005. eelarveaasta üldeelarve täitmisele heakskiidu andmist käsitleva otsuse lahutamatu osa, VI jagu - Euroopa Majandus- ja Sotsiaalkomitee (C6-0469/2006 - 2006/2075(DEC))

Euroopa Parlament,

- võttes arvesse Euroopa Liidu 2005. eelarveaasta üldeelarvet [1];

- võttes arvesse Euroopa ühenduste 2005. eelarveaasta lõplikke raamatupidamise aastaaruandeid - I köide (C6-0469/2006) [2];

- võttes arvesse kontrollikoja aastaaruannet 2005. eelarveaasta eelarve täitmise kohta ja kontrollikoja eriaruandeid koos auditeeritud institutsioonide vastustega [3];

- võttes arvesse vastavalt EÜ asutamislepingu artiklile 248 tehtud kontrollikoja avaldust, mis kinnitab raamatupidamiskontode usaldatavust ja nende aluseks olevate tehingute seaduslikkust ja korrektsust; [4]

- võttes arvesse EÜ asutamislepingu artikli 272 lõiget 10 ja artikleid 274, 275 ja 276;

- võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [5] eriti selle artikleid 50, 86, 145, 146 ja 147;

- võttes arvesse kodukorra artiklit 71 ja V lisa;

- võttes arvesse eelarvekontrollikomisjoni raportit (A6-0110/2007),

1. märgib, et 2005. aastal oli Euroopa Majandus- ja Sotsiaalkomitee kasutada kulukohustuste assigneeringuid 106880105,67 euro ulatuses, millest kasutati 94,99%;

2. märgib, et pärast tekkepõhise raamatupidamise kasutuselevõtmist 1. jaanuarist 2005 ilmneb Euroopa Majandus- ja Sotsiaalkomitee raamatupidamisaruannetest negatiivne majandustulemus (3811889,47 eurot) ning varade ja kohustuste identsed summad (168387721,19 eurot);

3. märgib kontrollikoja märkust oma 2005. aasta aastaaruande lõikes 10.16, et hoolimata Euroopa Majandus- ja Sotsiaalkomitee ning Regioonide Komitee ühistalitustes finants- ja lepingutegevuse koordineerimise eest vastutava üksuse loomisest 2005. aasta jooksul ilmnesid endiselt mõned puudused seoses uue üksuse ja tegutsevate üksuste teatavate selgelt määratlemata hanke- ja koordineerimismenetluste operatiivjuhtimisega;

4. tuletab meelde, et 2005. aastal alustas Euroopa Majandus- ja Sotsiaalkomitee komisjoniga arutelu bürooruumide ülevõtmiseks van Maerlanti hoones; märgib seoses Euroopa Majandus- ja Sotsiaalkomitee vastusega küsimustikule Euroopa Majandus- ja Sotsiaalkomitee / Regioonide Komitee bürooruumide vajaduse asjus, et pärast nende laienemist van Maerlanti hoonesse ei ole oodata, et need kaks institutsiooni vajaksid lähiaastatel täiendavaid hooneid;

5. tervitab asjaolu, et 2004. aastast on kõik Euroopa Majandus- ja Sotsiaalkomitee täiskogu istungid toimunud Euroopa Parlamendi ruumides;

6. märgib Euroopa Majandus- ja Sotsiaalkomitee tegevusaruande põhjal, et tema register on esitanud asjaomastele finantsosalistele ja kvestorite rühmale üleskutse kaaluda selgema korra kehtestamist reisikulude hüvitamiseks ning reisi- ja päevarahade maksmiseks, eriti olukordades, mis ei ole eeskirjadega selgesõnaliselt reguleeritud;

7. täheldab, et seoses Belgia kriminaalmenetlusega endise Euroopa Majandus- ja Sotsiaalkomitee liikme suhtes reisikulude asjus (millele on viidatud Euroopa Parlamendi 27. aprilli 2006. aasta eelarve täitmisele heakskiidu andmise otsuse [6] lõikes 4) on Euroopa Majandus- ja Sotsiaalkomitee algatanud kahju sissenõudmiseks tsiviilhagi ja et Belgia kohus peaks otsuse tegema 2007. aasta keskel;

8. märgib huviga, et peasekretär ja siseaudiitor kohtuvad korrapäraselt igal nädalal samal ajal, et siseaudiitor oleks kursis institutsiooni tegevuse ja sealsete sündmustega ning peasekretär saaks siseaudiitori märkusi maksimaalselt arvesse võtta;

9. märgib, et Euroopa Majandus- ja Sotsiaalkomitee ning Regioonide Komitee kaaluvad praegu, kas jätkata teatavate tegevuste korraldamist ühistalituste kaudu ühiselt ja kui, siis millisel kujul peaks koostöö edaspidi toimuma;

10. märgib, et Regioonide Komitee ning Euroopa Majandus- ja Sotsiaalkomitee halduskoostöö peaks tooma kasu mõlemale komiteele ning olema rahaliselt kasulik Euroopa maksumaksjatele; rõhutab, et kahe komitee uued halduskoostööstruktuurid peaksid tooma rahalist kasu; nõuab, et mõlemad komiteed leiaksid võimaluse juba alustatud halduskoostöö jätkamiseks;

11. tuletab meelde, et Regioonide Komitee ning Euroopa Majandus- ja Sotsiaalkomitee haldavad oma ühistalituste kaudu ühiselt teatavaid tegevusi (tõlkimine, trükkimine, ehitised, turvalisus, raamatukogu, hanked, toitlustamine, uksehoidjad, raviteenused, autod ja autojuhid, andmeturve, infotehnoloogia jne) ning et nende koostöölepingut pikendati hiljuti 6 kuu võrra (võimalusega pikendada seda veel 6 kuu võrra), kuni võetakse vastu otsus, kas kõnealune koostöö peaks tulevikus jätkuma;

12. esitab Regioonide Komiteele ja Euroopa Majandus- ja Sotsiaalkomiteele üleskutse, võttes arvesse ühistalituste aruannete ja Regioonide Komitee kahe väliseksperdi järelduste olulist lahknevust, analüüsida asjakohastele andmetele tuginedes ühiselt (vajaduse korral kontrollikoja abiga) koostööst tulenevaid täpseid kulusid, tulusid ja sääste ning esitada uurimistulemused 31. oktoobriks 2007 pädevale parlamendikomisjonile.

[1] ELT L 60, 8.3.2005.

[2] ELT C 264, 31.10.2006, lk 1.

[3] ELT C 263, 31.10.2006, lk 1.

[4] ELT C 263, 31.10.2006, lk 10.

[5] EÜT L 248, 16.9.2002, lk 1. Määrust on muudetud määrusega (EÜ, Euratom) nr 1995/2006 (ELT L 390, 30.12.2006, lk 1).

[6] ELT L 340, 6.12.2006, lk 41.

--------------------------------------------------